

|  |  |  |
| --- | --- | --- |
| Iktatószám: **2574- 1 / 2022**  Ügyintéző: **Nagy András György**  Jelvény szám: **013058** | Tárgy: | Feljegyzés Rendeletalkotási javaslat. Rendelet tervezet. |

**Feljegyzés**

**Rendeletalkotási javaslat a város területén működő közterületi térfigyelő kamerarendszer üzemeltetéséről.**

**Tisztelt Képviselő Testület!**

**A város területén működő közterületi térfigyelő kamerarendszer üzemeltetéséről szóló önkormányzati rendelet (a továbbiakban: Rendelet) megalkotásának szükségességét a jogalkotásról szóló 2010. CXXX. törvény (továbbiakban: Jat.) 18. §-ára figyelemmel, részletesen az alábbi okokkal és célokkal indokolom:**

A városban új térfigyelő kamerarendszer kezdi meg működését.

Az információs önrendelkezési jogról és az információszabadságról szóló **2011. évi CXII. törvény 5. § (1) bekezdése** szerint személyes adat akkor kezelhető, ha ahhoz az érintett hozzájárul, vagy azt törvény közérdeken alapuló célból elrendeli. **A Közterület-felügyeletről szóló 1999. évi LXIII. törvény 7. § (3) és (4) bekezdése** a következők szerint rendelkezik:

„(3) A felügyelet közterületen, közbiztonsági illetve bűnmegelőzési célból bárki számára nyilvánvalóan észlelhető módon képfelvevőt helyezhet el és felvételt készíthet. A képfelvevő elhelyezéséről valamint a képfelvevővel megfigyelt közterület kijelöléséről a felügyelet előterjesztésére a Képviselő-testület dönt.

(4) A képfelvevőt a felügyelet üzemelteti és kezeli. A felügyelet a képfelvevők elhelyezéséről és a képfelvevők által megfigyelt közterületről tájékoztatja a rendőrséget, valamint ezeket az adatokat a felügyeletet működtető önkormányzat polgármesteri hivatalának honlapján közzéteszi.”

A **Nemzeti Adatvédelmi és Információszabadság Hatóság Elnökének** e tárgyban kiadott állásfoglalása szerint a Közterület-felügyelet által működtetett térfigyelő rendszer létrehozásának alapjait önkormányzati rendeletben kell szabályozni, mely rendelethez kapcsolódóan rögzíteni kell, hogy - többek között - a rendszer milyen célból jön létre, hogyan működik, milyen adatfajták kezelésére, és milyen esetekben kerül sor, valamint azt, hogy a rögzített adatokat meddig lehet tárolni. Az alapvető rendelkezések mellett tehát a fentieket tartalmazó üzemeltetési és adatkezelési szabályzat a rendelet függelékét fogja képezni.

A kamerarendszer elhelyezéséről, a rendszer által közvetített képek adatkezelésének főbb szabályairól a lakosságot az önkormányzat honlapján tájékoztatjuk. A város közigazgatási területére belépő személyeket pedig a városba vezető utaknál és a tömegközlekedési pályaudvaroknál kihelyezésre kerülő figyelemfelhívó táblákkal tájékoztatjuk.

Tájékoztatom a T. Képviselő Testületet, hogy a rendelet-tervezet az európai uniós joggal ellentétes szabályozást nem alakít ki.

**Kérem a Tisztelt Képviselő Testületet a rendelet-tervezet elfogadására!**

Balatonföldvár, 2022. március 03.

**Balatonföldvár Város Önkormányzata Képviselő-testületének**

**\_\_/2018. (\_\_.\_\_.) önkormányzati rendelete a közterületi térfigyelő kamera rendszerről**

Balatonföldvár Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében eljárva, a Magyarország helyi önkormányzatairól szóló 2011. évi CLXXXIX törvény 13. § (1) bekezdés 17. pontjában meghatározott feladatkörében eljárva a következőket rendeli el:

1. §

(1) Az Önkormányzat Képviselő-testülete az Önkormányzat illetékességi területén közterületi térfigyelő rendszert működtet.

(2) A rendelet területi hatálya az Önkormányzat térfigyelő rendszerrel érintett közterületeire terjed ki.

2. §

A közterületi térfigyelő rendszer működtetésének célja:

a) a jogellenes magatartások megelőzése, kiszűrése;

b) a közbiztonság növelése, a bűnmegelőzés, a közterület általános rendjének biztosítása;

c) a megfigyelt közterületen található vagyon, megóvása, felügyelete,

d) a Közterület-felügyelet tevékenységének és a rendőrség bűnüldöző és közlekedésrendészeti tevékenységének segítése, a két szervezet közötti együttműködés erősítése,

e) a lakosság és a városba látogatók biztonságérzetének növelése, a jogsértések visszaszorítása;

f) a lakosság magánvagyonának és az önkormányzat vagyonának védelme;

3. §

(1) Az Önkormányzat képviselő-testülete a közterületi térfigyelő rendszer üzemeltetési és kezelési feladatainak ellátására - a **Közterület-felügyeletről szóló 1999. évi LXIII. törvény 7. § (4) bekezdésének** figyelembe vételével - az Önkormányzat által létrehozott, a Balatonföldvári Közös Önkormányzati Hivatal szervezetén belül működő Balatonföldvári Közterület Felügyeletet (továbbiakban: Közterület Felügyelet) jelöli ki.

4. §

A közterületi térfigyelő kamera rendszer keretén belül kihelyezett kamerák helyét, valamint a megfigyelt közterületeket a Képviselő-testület az 1. melléklet szerint határozza meg.

5. §

(1) A közterületi térfigyelő rendszer működtetésével kapcsolatos kiadások az önkormányzatot terhelik. Az Önkormányzat képviselő-testülete a költségvetésében a közterület-felügyeleti feladatokhoz kapcsolódóan tervezi a rendszer üzemeltetéséhez szükséges kiadásokat.

(2) Az Önkormányzat biztosítja a Közterület-felügyelet számára azokat a tárgyi feltételeket, melyek szükségesek a közterületi térfigyelő kamera rendszer működtetéséhez, és az adatkezeléshez kapcsolódó előírások betartásához.

6. §

(1) A Közterület-felügyelet a közterületi térfigyelő kamerarendszer üzemeltetésére, kezelésére önálló adatkezelői minőségében a hatáskörébe tartozó ügyekben a térfigyelő kamerarendszer által készített felvételek rögzítésére, felhasználására, továbbítására és törlésére az Európai Parlament és a Tanács 2016/679 rendeletében, valamint az információs önrendelkezési jogról és információszabadságról szóló és a közterület-felügyeletről szóló LXIII. törvényben foglaltak szerint köteles eljárni.

(2) A közterületi térfigyelő rendszer működösének részletes szabályait a helyi **közterületi térfigyelő rendszer adatkezelési és adatvédelmi szabályzata** tartalmazza.

7. §

Az Önkormányzat gondoskodik arról, hogy az Önkormányzat honlapján a közterületi térfigyelő kamerák elhelyezésének ténye, illetve a kamerákkal megfigyelt közterületek közzétételre kerüljenek.

8. §

A Közterület-felügyelet a térfigyelő rendszer működtetése során képfelvételt készít, rögzít, illetve tárol, így - az információs önrendelkezési jogról és információszabadságról szóló 2011. évi CXII. törvény szerint - személyes adatot kezel.

9. §

(1) A Közterület-elügyelet a közterületi térfigyelő rendszerhez kapcsolódó **8. § szerinti adatkezelést köteles**

**a) az információs önrendelkezési jogról és információszabadságról szóló 2011. évi CXII. törvényben,**

**b) a közterület-felügyeletről szóló 1999. évi LXIII. törvényben, valamint**

**c) a Közterület Felügyelet közterületi térfigyelő rendszere adatkezelési szabályzatában meghatározott adatkezelési szabályok szerint végezni.**

(2) Az (1) bekezdés c) pontja szerinti szabályzatot az Önkormányzat honlapján is közzé kell tenni.

10.§

E rendelet napján lép hatályba.

......................................................... ........................................................

**Holovits György Huba** **Köselingné dr. Kovács Zita**

**polgármester jegyző**

Készült:

Balatonföldvár, 2022. március 04.

------------------------------------------

**Nagy András György főmunkatárs**

**Balatonföldvári Közös Önkormányzati**

**Hivatal Közterület-felügyelet**